
Scurt istoric 


În ziua de 4 decembrie 1963, după Liturghia celebrată în Bazilica „San 
Pietro” de către cardinalul E. Tisserant, s-a supus la vot documentul refe- 
ritor la liturgie, Sacrosantum Concilium. Dintre părinţii Conciliului, 2174 
au votat pozitiv, cu placet, iar patru negativ, cu non placet. După ce s-a co- 
municat rezultatul votării, întâmpinat cu un uragan de aplauze ce făceau 
să vuiască bolțile bazilicii, Sfântul Părinte Papa Paul al VI-lea a aprobat şi 
a promulgat în mod solemn documentul. Se încheia astfel un drum lung 
presărat cu multă sudoare şi suferință. Spunea Paul al VI-lea în discursul 
ținut cu acea ocazie: 


Nu a fost fără rod dezbaterea grea şi complicată, dacă una dintre teme, prima 
examinată şi prima, într-un anumit sens, în ceea ce priveşte valoarea intrinsecă 
şi importanţa pentru viața Bisericii, aceea referitoare la liturgia sacră, a ajuns 
la bun sfârşit, iar noi astăzi o promulgăm în mod solemn. Aducem omagiul 
nostru ținând cont de scara valorilor şi a îndatoririlor: Dumnezeu pe primul 
loc; rugăciunea — prima noastră obligaţie; liturgia — primul izvor al vieţii divine 
care ni se dăruieşte, prima şcoală a vieţii noastre spirituale, primul dar pe care 
putem să-l facem poporului creştin, care crede şi se roagă împreună cu noi, 
prima invitaţie făcută lumii de a-şi dezlega limba mută într-o rugăciune fericită 
şi autentică şi de a simţi negrăita putere de regenerare pe care o află cântând 
împreună cu noi laudele lui Dumnezeu şi speranțele oamenilor, prin Cristos în 
Duhul Sfânt. 


Exact cu patru sute de ani înainte, pe data de 4 decembrie 1563, se în- 
cheia Conciliul Tridentin, după ce părinţii conciliari, odată stabilite princi- 
piile reformei liturgice, încredințaseră Sfântului Scaun însărcinarea de a o 
înfăptui. O coincidenţă cronologică providenţială menită să arate că între 
cele două Concilii nu există o ruptură, ci o perfectă unitate de credință şi o 
totală identitate de principii. 

Reforma liturgică înfăptuită de Conciliul al II-lea din Vatican este cea 
mai vastă şi mai profundă din toată istoria Bisericii. Ea s-a înfăptuit într-un 
timp record. De ce schema referitoare la liturgie a fost prima care a intrat 
în aula conciliară pentru dezbatere, făcând ca primul document promulgat 

de Conciliu să fie constituţia liturgică? Răspunsul e simplu: terenul era 
deja pregătit. Conciliul a cules roadele unei mişcări ce s-a maturizat pe 
parcursul a circa o sută de ani. 

Iniţiatorul Mişcării liturgice poate fi considerat dom Prospere Gusranger, 
celebrul abate al mănăstirii benedictine de la Solesmes (Franța), candidat 
la cinstea altarelor. De aici s-a întins ca o pată de ulei pe toate continentele, 
în special, în mănăstirile benedictine din Germania şi Belgia. Mişcarea, 
care a cunoscut în rândurile ei o elită de intelectuali de prim rang: istorici, 
teologi, profesori, păstori şi laici, care prin reviste, cărți, periodice, congrese 
internaționale au propagat ideile viitoarei reforme liturgice, a fost susținută 
de autoritatea supremă a Bisericii, în special, de sfântul Pius al X-lea şi de 
Pius al XII-lea. În discursul ținut participanților la Congresul liturgic in- 
ternațional de la Assisi (1956), Pius al XII-lea a rostit celebrele cuvinte: 


Mişcarea liturgică a apărut ca un semn al hotărârilor providenţiale ale lui 
Dumnezeu pentru timpul nostru, ca o trecere a Duhului Sfânt prin Biserica sa 
pentru a-i apropia mai mult pe oameni de misterele credinței şi de bogăţiile 
harului, care provin din participarea activă a credincioşilor la viața liturgică. 


În enciclica Mediator Dei (1947), care tratează în exclusivitate despre 
liturgie, Pius al XII-lea combate viguros aberaţiile, excesele ce se infiltra- 
seră în ramura germană a mişcării liturgice şi, în acelaşi timp, sintetizează 
tot ce se realizase pozitiv în domeniul liturgic până la acea vreme. Enciclica 
poate fi considerată drept o prefață la constituţia liturgică Sacrosantum 
Concilium. De acest prim document al Conciliului aveau să beneficieze 
toate celelalte documente ulterioare. A fost un deschizător de drum. O serie 
de principii teologice şi pastorale abia schițate, am zice în embrion, vor fi 
preluate şi dezvoltate, aprofundate în Lumen gentium, Gaudium et spes, 
Dei Verbum, Presbyterorum Ordinis şi celelalte documente conciliare. 


Principii fundamentale 


Cât priveşte conținutul constituţiei liturgice, mă voi limita să trec în 
revistă, pe scurt, principiile fundamentale, altiora principia, care stau la 
baza reformei liturgice. Ele derivă organic unele din altele. Dacă nu înţele- 
gem profund aceste principii teologice, nu înțelegem nimic din reforma litur- 
gică; ea rămâne o simplă schimbare de rituri, o simplă schimbare de decor. 


1. Liturgia îl are în centru pe Cristos 


Pe bună dreptate, liturgia este considerată ca exercitarea misiunii sacerdotale 
a lui Cristos, prin care sfințirea omului este reprezentată [făcută din nou pre- 
zentă] prin semne văzute şi este realizată într-un mod propriu fiecăruia şi în 

acelaşi timp se aduce cultul public integral de către trupul mistic al lui Cristos, 
de către cap şi mădularele sale (SC 7). 


Dacă în liturgie Cristos îşi continuă lucrarea de mântuire în lume, este 
clar că ceea ce face Dumnezeu pentru noi în celebrările liturgice este mult 
mai important decât ceea ce facem noi pentru Dumnezeu aducându-i cult 
prin Cristos şi împreună cu Cristos. Liturgie înseamnă serviciu. Formula 
bizantină „sfânta şi dumnezeiasca liturgie” scoate în evidență faptul că 
serviciul pe care ni-l face nouă Dumnezeu e mai important decât serviciul 
pe care i-l facem noi lui când celebrăm liturgia. 


2. Liturgia aparține întregii Biserici, adică întregului popor al lui Dum- 
nezeu, structurat ierarhic. La orice celebrare liturgică, Cristos-capul îşi 
asociază trupul, Mirele îşi asociază Mireasa. 


Prin urmare, orice celebrare liturgică, întrucât este lucrarea lui Cristos-Preo- 
tul şi a trupului său, care este Biserica, este acțiunea sacră prin excelență; efi- 
cacitatea ei nu o poate atinge cu acelaşi titlu şi în acelaşi grad nici o altă acțiune 
a Bisericii (SC 7). 


Liturgia est culmen et fons. 


Liturgia este culmea spre care tinde activitatea Bisericii şi izvorul din care 
emană toată puterea ei (SC 10). 

Acţiunile liturgice nu sunt acțiuni private, ci sunt celebrări ale Bisericii, care 
este „sacramentul unităţii”, adică poporul sfânt adunat şi organizat sub călău- 
zirea episcopilor. De aceea, asemenea acțiuni aparțin întregului trup al Biseri- 
cii, îl manifestă şi se răsfrâng asupra lui, dar pe fiecare membru îl implică în 
mod diferit, după diversitatea stărilor, a îndatoririlor şi a participării efective 
(SC 26). 


Conciliul a voit să schimbe radical chipul adunărilor liturgice tradițio- 
nale, la care poporul era invitat să asiste ca spectator mut, serviciul liturgic 
aparținând aproape în exclusivitate clerului. Întrucât liturgia aparține în- 
tregii Biserici, Papa loan Paul al II-lea, în enciclica Ecclesia de Eucharistia 
(nr. 52), atrăgea atenţia că liturgia sacră nu trebuie să apară niciodată ca 
fiind proprietatea privată a cuiva, nici măcar a celebrantului. 

În liturgie trebuie să apară Biserica cu dubla ei înfăţişare: de Biserică 
universală (catolică) şi de Biserică particulară (locală). Universalitatea 
unicei Biserici a lui Cristos e asigurată prin legislația liturgică stabilită de 
autoritatea legitimă: 


Orânduirea liturgiei sacre depinde numai de autoritatea Bisericii, care rezidă 
în Scaunul Apostolic, şi, conform Dreptului, în episcop. În virtutea puterii 
acordate de Drept, orânduirea în materie liturgică, în limitele determinate, 
aparține şi conferințelor episcopale teritoriale competente legitim constituite. 


40 DIALOG TEOLOGIC 16 (2005) 


De aceea, absolut nimeni altul, fie şi preot, nu poate, din inițiativă proprie, să 
adauge, să scoată sau să schimbe ceva în liturgie (SC 22). 


Tocmai pentru a salva catolicitatea Bisericii, documentul Redemptionis 
sacramentum, publicat anul trecut (2004) de Sfântul Scaun, cere semnalarea 
abuzurilor în materie liturgică: 


Fiecare catolic, fie preot, fie diacon, fie credincios laic, are dreptul să reclame 
un abuz liturgic la episcopul diecezan sau la ordinariul competent şi celor echi- 
valaţi lui de către Drept sau la Scaunul Apostolic în virtutea primatului ponti- 
fului roman. Totuşi, este bine ca semnalarea sau reclamaţia să fie, pe cât posi- 
bil, prezentată mai întâi episcopului diecezan. Acest lucru să se facă întotdeauna 
cu spirit de adevăr şi iubire (nr. 184). 


Dar, în acelaşi timp, în liturgie trebuie să se reflecte şi Biserica locală: 


În lucrurile ce nu lezează credinţa sau binele întregii comunităţi, Biserica nu 
vrea să impună nici în liturgie o uniformitate rigidă; dimpotrivă, ea respectă şi 
favorizează calităţile şi talentele diferitelor rase şi popoare; tot ceea ce în mo- 
ravurile popoarelor nu este în mod indisolubil legat de superstiții sau de erori 
este apreciat de ea cu bunăvoință şi, pe cât posibil, este păstrat nealterat, ba 
chiar uneori este admis în liturgie, cu condiţia să fie conform principiilor unui 
adevărat şi autentic spirit liturgic (SC 37). 

Autoritatea bisericească teritorială competentă, amintită la articolul 22, para- 
graful 2, va examina cu atenţie şi prudenţă, din tradiţiile şi mentalitatea dife- 
ritelor popoare, elementele care în această privință pot fi în mod oportun admise 
în cultul divin. Adaptările socotite utile sau necesare vor fi propuse Scaunului 
Apostolic pentru a fi introduse cu consimțământul lui (SC 40). 


3. Punerea în lumină a preoţiei baptismale 


Întregul popor al lui Dumnezeu este numit de apostolul Petru „preoţie 
împărătească” (1Pt 2,9), iar de sfântul Ioan, în Apocalips, „o împărăție de 
preoți” (Ap 5,10). Prin preoţia lor baptismală, în mod esenţial distinctă de 
preoția ierarhică, toţi creştinii sunt abilitați pentru celebrarea cultului di- 
vin. Deoarece protestanții contestau preoţia ierarhică, la Conciliul Triden- 
tin şi de la Tridentin încoace s-a afirmat puternic preoția ierarhică şi s-a 
lăsat complet în umbră preoția comună a credincioşilor. 

Conciliul al II-lea din Vatican vrea să o repună în valoare, să restabilească 
echilibrul. Creştinul îşi exercită în cel mai înalt grad preoţia baptismală la 
sfânta Liturghie în momentul ofertoriului, devenind conştient că el este, 
asemenea lui Cristos, nu numai preot care oferă, ci şi victimă care se oferă 
pe sine: „De aceea, la jertfa sfintei Liturghii, cerem Domnului ca, «fiindu-i 
plăcută oferirea jertfei spirituale», să facă din noi «o ofrandă veşnică pen- 
tru el»” (SC 12). Aceasta constituie pentru poporul creştin, „seminţie aleasă, 

preoție împărătească, neam sfânt, popor răscumpărat” (1Pt 2,9), în virtu- 
tea Botezului, un drept şi o datorie (nr. 14). 


Oferind Ostia nepătată, nu numai prin mâinile preotului, ci împreună cu el, să 
înveţe a se oferi pe ei înşişi şi, prin Cristos Mijlocitorul, să se desăvârşească din 
zi în zi în unirea cu Dumnezeu şi în unirea dintre ei, pentru ca, în cele din 
urmă, Dumnezeu să fie totul în toți (SC 48). 


De amintit că ofertoriul nu trebuie să fie confundat cu cele două rugă- 
ciuni de binecuvântare a lui Dumnezeu pentru pâine şi vin: „binecuvântat 
eşti, Doamne, Dumnezeul Universului...” Ofertoriul sau, mai exact, oferi- 
rea, prezentarea darurilor de către credincioşi, se încheie în clipa în care 
celebrantul a luat în mâini pâinea şi vinul aduse la altar, la care se pot 
adăuga daruri sau bani pentru Biserică şi pentru săraci. Din păcate, acest 
moment este practic anulat, transformat în spectacol, datorită felului în 
care este organizată procesiunea cu darurile, care daruri, în unele cazuri, 
lipsesc: se prezintă colaci, coşuri cu fructe, alte lucruri, dar pâine şi vin, nu. 
De acest lucru se plângea cardinalul J. Ratzinger în cartea sa, Introducere 
în spiritul liturgiei: 

Apariţia cvasi-teatrală a diferiților actori, la care ne este dat să asistăm astăzi 
mai ales în pregătirea darurilor, trece, pur şi simplu, pe lângă esenţial. Dacă 
acţiunile exterioare (care în sine nu sunt multe şi care sunt sporite la număr în 
mod artificial) devin esenţialul liturgiei, iar liturgia însăşi degenerează într-o 
acţiune generică, atunci este ignorată adevărata teodramă a liturgiei, care, mai 
mult, e redusă la o parodie. Adevărata educaţie liturgică nu poate să constea în 
deprinderea sau în exercițiul unor activități exterioare, ci în introducerea în 
actio divina, care este esenţială şi care face liturgia, adică în puterea transfor- 
matoare a lui Dumnezeu, care, prin colaborarea liturgică, vrea să ne transforme 
pe noi înşine şi lumea. În această privință, educaţia liturgică a preoţilor şi lai- 
cilor este astăzi deficitară într-o măsură destul de tristă. Aici rămâne mult de 
făcut. 


4. Participarea deplină, conştientă şi activă 


Această expresie revine obsesiv în fiecare articol al constituţiei liturgice. 
Întrucât liturgia aparține întregului trup al Bisericii, însăşi natura liturgiei 
şi preoția primită de toţi creştinii la Botez cer o asemenea participare: e un 
drept şi o datorie a tuturor. 

Participarea activă: aceasta este expresia-cheie a renaşterii liturgice 
moderne şi a documentului conciliar. Acest lucru îl vizează întreaga reformă 
liturgică. Pentru realizarea acestui obiectiv, constituția stabileşte urmă- 
toarele: 

a) Introducerea limbii poporului în liturgie. În jurul acestei probleme 
au fost discuţiile cele mai aprinse şi opoziția cea mai înverşunată în timpul 
Conciliului şi în continuare. Problema era extrem de delicată. A renunţa la 
limba latină, cu tradiția ei bimilenară, cu avantajele ei ca limbă unică a 
întregii Biserici Catolice, limbă sacră, tehnică sub aspect liturgic şi juridic, 
a renunța la acest patrimoniu prețios era o ruptură dureroasă, o traumă 
pentru mulți. Pentru acest motiv, când cardinalul Gaetano Cicogniani, 
preşedintele Comisiei liturgice pregătitoare, a voit să semneze schema con- 
stituției ce urma să fie dezbătută în aula conciliară, s-a speriat, a ezitat. A 
cerut un răgaz de o săptămână ca să se gândească, să o recitească, să reflec- 
teze. Pe 1 februarie 1962, a semnat-o. A fost ultimul act oficial pe care l-a 
semnat. După patru zile a murit. Era şi bătrân. Dar dacă a murit de spaimă, 
a murit de pomană, căci, după două săptămâni, pe 22 februarie, Papa loan 
al XXIII-lea semna constituția apostolică Veterum sapientia întru apărarea 
limbii latine în liturgie. Iar constituţia liturgică, în forma ei definitivă, deşi 
face loc şi limbii poporului, nu sacrifică limba latină: 


Folosirea limbii latine, cu excepţia unor cazuri de drept particular, va fi păstrată 
în riturile latine. Totuşi, atât în sfânta Liturghie, cât şi în administrarea sacra- 
mentelor sau în alte părți ale liturgiei, întrebuințarea limbii materne poate fi 
deseori foarte utilă pentru popor: i se va putea acorda aşadar un loc mai larg, 
mai ales în lecturi şi îndemnuri, în anumite rugăciuni şi cântece (SC 36). 


În dezbaterile în jurul introducerii limbii materne a intervenit Papa 
Paul al VI-lea, care s-a încurajat cu cuvintele sfântului Augustin: Melius 
est reprehendant nos grammatici, quam non intelligant nos populi („Mai 
degrabă să ne critice savanții, decât să nu ne înțeleagă poporul”). 


b) O mai mare importanță acordată Scripturii. „Pentru a promova re- 
forma, progresul şi adaptarea liturgiei, trebuie să se favorizeze acea cu- 
noaştere plăcută şi vie a Sfintei Scripturi, despre care dă mărturie tradiția 
venerabilă a riturilor atât orientale, cât şi occidentale” (SC 24). Cristos 
„este prezent în cuvântul său, căci el este cel care vorbeşte în timp ce se 
citeşte în Biserică Sfânta Scriptură” (SC 7). 

Unul dintre marile abuzuri semnalate în anii de după Conciliu a fost 
acela de a înlocui în liturgie textele biblice cu texte profane, în intenţia de 
a răspunde aspirațiilor omului de azi şi de a favoriza dialogul inter-religios. 
Evident, Cristos nu poate fi prezent atunci când se citeşte în Biserică din 
Manifestul lui Marx sau din Coran. 

Nici o acţiune liturgică fără cuvântul lui Dumnezeu, decide Conciliul. 
S-ar părea totuşi că o excepţie există: spovada din care lipseşte cuvântul 
lui Dumnezeu. Nu e nici o excepţie. Ritualul prevede ca spovada să înceapă 

prin citirea sau spunerea pe de rost a unui text biblic de către preot sau 
penitent. 


c) Educaţia liturgică. În viaţa liturgică nu se poate pătrunde decât prin- 
tr-o instrucție temeinică. 


Păstorii sufleteşti se vor îngriji cu zel şi răbdare de formarea liturgică, precum 
şi de participarea activă a credincioşilor... Ei vor avea grijă să-şi conducă turma, 
nu numai prin cuvânt, ci şi prin exemplu (SC 19). 

Dar nu se poate spera realizarea acestui obiectiv, dacă înşişi păstorii sufleteşti 
nu sunt ei mai întâi pătrunşi de spiritul şi puterea liturgiei şi nu devin maeştri 
ai ei; este deci foarte necesar să se dea o importanță primordială formării litur- 
gice a clerului (SC 14). 


În acest scop, profesorii de liturgie trebuie să se formeze în institute 
specializate (SC 15). În seminarii, în institutele călugărești şi facultăţile de 
teologie, liturgica trebuie să fie aşezată printre materiile necesare şi cele 
mai importante (SC 16). 


d) Promovarea muzicii sacre. Nu poate fi vorba de o participare activă şi 
însufleţită la liturgie acolo unde lipseşte muzica. 


Biserica recunoaşte cântul gregorian ca fiind propriu liturgiei romane; de aceea, 
în acțiunile liturgice, în condiţii egale, el trebuie să ocupe primul loc. Celelalte 
genuri de muzică sacră, şi mai ales polifonia, nu sunt câtuşi de puţin excluse de 
la celebrarea slujbelor divine, cu condiţia să fie conforme acţiunii liturgice 
(SC 116). 


e) Revizuirea tuturor cărţilor liturgice în conformitate cu principiile for- 
mulate în constituția liturgică, astfel încât poporul creştin să poată parti- 
cipa la celebrări cât mai activ şi mai conştient. 


Pentru ca poporul creştin să poată dobândi mai sigur belşugul de haruri din li- 
turgie, sfânta Biserică doreşte să facă cu mare grijă o reformă generală a litur- 
giei. Căci liturgia constă dintr-o parte neschimbătoare, orânduită de Dumne- 
zeu, şi părți supuse schimbării, care în decursul timpului pot sau chiar trebuie 
să varieze, dacă în ele au pătruns elemente ce corespund mai puţin naturii in- 
terne a liturgiei sau dacă respectivele părți au ajuns mai puţin adecvate 
(SC 21). 


Dar nu tot ce e supus schimbării trebuie să fie schimbat. În partea vizi- 
bilă a liturgiei sunt elemente extrem de prețioase consacrate de o tradiţie 
multiseculară care trebuie să fie tratate cu mare respect şi venerație, şi 
sunt cumva intangibile. De aceea, 


44 DIALOG TEOLOGIC 16 (2005) 


pentru a păstra tradiția sănătoasă şi a deschide, în acelaşi timp, calea unui 
progres legitim... nu se vor introduce inovaţii decât dacă le cere o utilitate ade- 
vărată şi sigură pentru Biserică şi având grijă ca formele noi să izvorască orga- 
nic din formele deja existente (nr. 23). 


Reformă nu înseamnă revoluție. Cardinalul Ratzinger, în cartea sa, Ce- 
lebrarea credinței, scrie: 


Liturgia nu se naşte din ordonanțe, iar una dintre insuficiențele reformei litur- 
gice postconciliare trebuie, fără îndoială, să fie căutată în zelul profesorilor, 
care, de la biroul lor, au construit ceea ce ar fi trebuit să provină dintr-o creştere 
organică. 

Pentru a promova participarea activă, se va pune accentul pe aclamaţiile popo- 
rului, pe răspunsuri, cântarea psalmilor, antifone, cântece, precum şi pe acţiu- 
nile, gesturile şi atitudinile corporale. Se va respecta, de asemenea, la timpul 
cuvenit, tăcerea sacră (SC 30). 


Nu întâmplător s-a pus tăcerea la paragraful intitulat „Participarea ac- 
tivă a credincioşilor”. Tăcerea este forma cea mai activă de participare la 
liturgie. 

„În revizuirea cărților liturgice se va veghea cu atenţie ca rubricile să 
prevadă şi părțile credincioşilor” (SC 31). Era pentru prima dată în istoria 
liturgiei când se prevedeau rubrici pentru laici. Întotdeauna fuseseră re- 
zervate exclusiv clerului: o nouă confirmare că liturgia aparține întregului 
trup al Bisericii. „Celebrările să strălucească printr-o nobilă simplitate; să 
fie clare în scurtimea lor şi fără repetiţii inutile; să fie adaptate capacităţii 
de înțelegere a credincioşilor şi, în general, să nu aibă nevoie de multe ex- 
plicaţii” (SC 34). Printre reformele mai importante ce urmează a se înfăp- 
tui, constituția aminteşte reintroducerea concelebrării, a împărtăşaniei şi 
sub forma vinului, a catecumenatului. 


Actualizarea constituţiei liturgice 


Pe data de 25 ianuarie 1964, Paul al VI-lea a creat Consilium ad ex- 
sequendam Constitutionem de Sacra Liturgia, compus din circa 200 de 
episcopi şi experţi în liturgie din lumea întreagă. În cei cinci ani de existen- 
ță - până la 9 mai 1969 —, Consiliul a înfăptuit întreaga Reformă liturgică 
cerută de Conciliu. El a lucrat în paralel cu Congregația Riturilor. Activita- 
tea Consiliului avea să fie continuată de Congregația pentru Cultul Divin, 
transformată ulterior în Congregația pentru Cultul Divin şi Disciplina Sa- 
cramentelor, Congregația Riturilor fiind desființată. 

În mai puţin de 30 de ani de la încheierea Conciliului, toate cărţile litur- 
gice erau revizuite şi publicate. Lista documentelor publicate de Sfântul 
Scaun, care aprofundează şi aplică directivele conținute în constituția 

liturgică, ar umple multe pagini. Mă limitez să amintesc câteva mai impor- 
tante: motu proprio Sacram Liturgiam (25 ianuarie 1964), Inter Oecume- 
nici (26 septembrie 1964), Eucharisticum mysterium (25 mai 1967), a doua 
instrucțiune pentru aplicarea constituţiei liturgice, Tres abhinc annos (4 
mai 1967), Musicam sacram (5 martie 1967). 

Faimosul liturgist austriac Joseph Jungmann numeşte constituţia li- 
turgică „un mare dar pus de Dumnezeu în mâinile oamenilor”. Cum au 
folosit oamenii darul lui Dumnezeu? Unii bine, alţii rău. Aspecte luminoase, 
dar şi pete de întuneric. Evaluarea reformei liturgice trebuie să țină cont 
de contextul cultural în care a avut loc, de curentele de gândire teologică, 
filozofică, socială, politică, ce nu puteau să nu se răsfrângă şi asupra litur- 
giei. Reforma liturgică a fost elaborată tocmai în anii tulburi ai lui '68, 
când peste Europa bântuia vântul revoluţiei marxiste de inspiraţie troțkistă 
şi maoistă. Erau marile mişcări contestatare, anarhiste ale tineretului. 

Îndată după promulgarea constituţiei liturgice, s-au creat două fronturi 
încleştate într-un război pe viață şi pe moarte: conservatorii, integriştii, 
care contestau Conciliul al II-lea din Vatican, rămânând cu Conciliul Tri- 
dentin, şi progresiştii, avangardiştii, care, monopolizând, spuneau ei, spi- 
ritul Conciliului şi descifrând semnele timpului, ajunseseră deja la Conci- 
liul al III-lea din Vatican. Un război bine orchestrat şi temeinic finanțat de 
forțe oculte anti-creştine, care nu puteau pierde ocazia pentru a provoca 
lupta de clasă şi haosul în Biserică. Conflictul s-a declanşat deja în aula 
conciliară. Aripa inovatoare, progresistă, mersese atât de departe, încât 
Papa loan al XXIII-lea, temându-se să nu scape situaţia de sub control, 
avea de gând să pună capăt Conciliului după prima sesiune. Dar după prima 
sesiune, el a murit, iar succesorul său, Paul al VI-lea, a decis continuarea 
Conciliului. Erau factori obiectivi care generau conflicte. Să nu uităm că o 
bună parte din Biserică nu putea participa la Conciliu. Mă refer la episcopii 
din țările comuniste; iar prezenţa celor ce au primit permisiunea să parti- 
cipe era mai mult decorativă. Apoi, mişcarea liturgică fusese mai mult o 
mişcare a elitelor intelectuale şi mai puţin a păstorilor. Profesorii, liturgiştii 
de profesie, călugării benedictini, experții aveau experiență la catedră, dar 
nu în pastoraţie. Păstorii aveau experiență în pastoraţie, dar prea puţini 
erau experți în liturgie. 

Zilnic se celebra Liturghia în aula conciliară. O celebra un cardinal. 
Ceilalți participau: încă nu se reintrodusese concelebrarea. Se discuta 
aprins despre participarea activă. lar o bună parte dintre episcopi, în timpul 
Liturghiei, se rugau attente, digne ac devote, spre exasperarea experților, 
Breviarul sau Rozariul. Drept care, instrucţia liturgică a clerului şi a popo- 
rului a fost şi mai este încă deficitară, şi nu numai în țările de după Cortina 
de Fier, străine de ceea ce se întâmpla la Conciliu. Ignoranţa a generat 

multe conflicte şi polemici care s-ar fi putut evita. Însuşi Consiliul a făcut 
greşeli în modul în care a aplicat constituţia liturgică: pripeli, imprudente, 
lipsă de tact pastoral. Tradițiile liturgice multiseculare nu se pot schimba 
brusc, peste noapte. Să luăm, de pildă, furia cu care s-a făcut schimbarea 
limbii liturgice. Când în secolul al IV-lea s-a înlocuit limba liturgică — greaca 
- cu latina, timp de circa 80 de ani liturgia a funcţionat în ambele limbi. 
Trecerea atunci a fost lentă, nu a fost dureroasă, nici pentru tradiționa- 
lişti, nici pentru progresişti. 

Trebuie să recunoaştem că, cu toate rezultatele pozitive, roadele refor- 
mei nu au fost pe măsura aşteptărilor. Tocmai în anii de după Conciliu, în 
țările catolice masele au abandonat masiv bisericile. Papa Paul al VI-lea, 
care în ultimii ani ai vieţii plângea tot timpul, neputând să-şi stăpânească 
nici în public plânsul, şi îşi ruga moartea, rostea la 29 iunie 1972, într-un 
discurs dramatic, aceste teribile cuvinte: 


Avem senzaţia că prin nişte crăpături a intrat fumul Satanei în templul lui 
Dumnezeu. Îndoiala, nesiguranța, problematica, neliniştea, nemulțumirea, 
confruntarea... Nu mai este încredere în Biserică... A intrat îndoiala în conşti- 
ințele noastre şi a intrat tocmai pe ferestrele care trebuia să fie deschise ca să 
intre lumina... Şi în Biserică domneşte această stare de nesiguranță. Credeam 
că după Conciliu va veni o zi însorită pentru istoria Bisericii. A venit, în schimb, 
o zi de nori, de furtună, de întuneric, de căutare, de nesiguranţă... Credem că 
ceva din afara naturii [Diavolul] a venit în lume tocmai pentru a tulbura, pen- 
tru a sufoca roadele Conciliului. 


Tradiționaliştii puneau dezastrul pe seama Conciliului; progresiştii pe 
faptul că nu s-a mers destul de departe cu reformele ca să satisfacă aspira- 
țiile omului modern. lar Paul al VI-lea era acuzat şi criticat şi de o tabără, 
şi de cealaltă. În realitate, vinovaţi nu erau nici Conciliul, nici Papa. Vino- 
vați erau oamenii în criză de credință şi de ascultare, care n-au înţeles 
Conciliul sau l-au înţeles greşit. Henri de Lubac, unul dintre stâlpii Conci- 
liului, constata cu mâhnire: „Conciliul al II-lea din Vatican e un conciliu 
trădat”. Toate apelurile lui Paul al VI-lea la disciplină, la ordine, la ascul- 
tare față de autoritate au fost zadarnice. Celebrări anarhice, fanteziste, 
experimente liturgice neautorizate, practic, au scos lumea din biserici. 
Acum câțiva ani, preşedintele Conferinţei episcopale franceze recunoştea 
că anarhia liturgică a fost principala cauză a actualei descreştinări a Fran- 
ței. Liturgia e inima Bisericii: cine loveşte în liturgie loveşte în Biserică. 

Aparent, învinşii, cei înfieraţi, sunt tradiționaliştii, lefebvriştii, care 
s-au rupt de Biserică, au refuzat Conciliul. În realitate, cel puţin la fel de 
vinovaţi sunt avangardiştii, care au rămas în Biserică, distrugând din inte- 
rior în numele Conciliului. Cardinalul Ratzinger, spirit lucid, echilibrat, 
nepărtinitor, teolog profund şi liturgist eminent, în cartea sa, Introducere 

în spiritul liturgiei, analizează o serie de aspecte negative, de lacune grave 
în înfăptuirea reformei, datorate unor oameni care ştiu să lucreze doar la 
catedră sau la birou, în general, profesori care sunt cei mai expuşi să se 
contamineze de ideologiile lumii şi care uneori pot să ideologizeze şi litur- 
gia, distorsionând adevărul, dezinformând. 

Tratează, de pildă, problema altarului cu fața la popor. Înfăptuitorii re- 
formei au trâmbițat cu putere că tradiția cea mai veche a fost ca preotul să 
stea la Liturghie cu fața la popor. Ceea ce, din punct de vedere istoric, e 
complet fals. S-au făcut presiuni, lăsându-se să se înțeleagă că aceasta este 
voința categorică a Conciliului şi că cine celebrează cu spatele la popor re- 
fuză Conciliul şi e semnul clar al dizidenţei. Ceea ce este la fel de fals. Ex- 
presiile „cu fața la popor”, „cu spatele la popor” sunt invenții recente şi 
artificiale. În realitate, creştinii chiar din epoca apostolică se rugau, după 
ascultarea cuvântului lui Dumnezeu, în frunte cu celebrantul, conversi ad 
Dominum, „îndreptaţi spre Domnul”, adică spre Răsărit, spre Cristos, care 
„iese ca un mire din odaia lui de nuntă” (Ps 19,3). Aceasta este şi acum po- 
ziţia în toate liturgiile orientale. În antichitatea creştină, liturgia euharis- 
tică î începea cu îndemnul rostit de diacon: Conversi ad Dominum! („În- 
dreptaţi-vă spre Domnul!”) 

Şi aici, Ratzinger demască impostura ideologică din spatele acestor pre- 
siuni. Nu se poate spune că noua poziţie a preotului spre popor şi a popo- 
rului spre preot e o chestie secundară, şi nu esenţială. În fond, este tendința 
omului modern de a se aşeza în locul lui Dumnezeu. Cu noua poziție, pre- 
otul sau cel care prezidează devine adevăratul punct de referință al întregii 
celebrări. Totul se termină la el. Toţi la el trebuie să privească, la acțiunea 
lui iau parte toţi, creativitatea lui susține întreaga celebrare, el este impor- 
tant. Atenţia este tot mai puţin îndreptată spre Dumnezeu şi tot mai mult 
spre preot şi spre persoanele care la celebrare răspund la inițiativele lui. 
S-a introdus astfel în liturgie o clericalizare care nu se mai pomenise nici- 
odată înainte. Preotul îndreptat spre popor şi poporul îndreptat spre preot 
nu mai dau impresia unei împreună mărşăluiri spre Domnul, a unui popor 
al lui Dumnezeu care înaintează, ci al unui tot închis în el însuşi, în care toți 
se privesc reciproc şi nu mai privesc împreună spre Domnul. 

Cardinalul Ratzinger, odată ajuns Papă, ne putem aştepta să înfăptuiască 
nu o reformă a reformei, ci o îndreptare, o corectare a unor lucruri ce n-au 
fost corecte în punerea în practică a constituţiei liturgice. 

Cât priveşte implementarea reformei liturgice în Biserica noastră locală, nu 
rămâne timp pentru a face o analiză amănunțită. Au fost aceleaşi probleme, 
aceleaşi tulburări, aceleaşi temeri, aceleaşi discuţii polemice, dar la scară 
mult mai redusă. Cortina de Fier ne-a protejat şi ne-a scutit de convulsiile 
ce au zguduit Biserica în lumea liberă. 

Închei cu un îndemn la examinarea conştiinţei asupra fidelității noastre 
față de Conciliu şi asupra modului în care trăim şi celebrăm liturgia. Mă 
folosesc în acest scop de cuvintele Instrucțiunii Redemptionis sacramen- 
tum, ultimul document liturgic pe care l-a aprobat Papa loan Paul al II-lea 
înainte de a muri. 


Episcopii, preoții şi diaconii, în exercitarea slujirii sacre, să se întrebe în conşti- 
ință cu privire la autenticitatea şi fidelitatea acțiunilor săvârşite de ei în numele 
lui Cristos şi al Bisericii în celebrarea liturgiei sacre. Fiecare slujitor sacru să 
se întrebe, chiar cu severitate, dacă a respectat drepturile credincioşilor laici, 
care se dăruiesc lui cu încredere pe ei înşişi şi pe copiii lor, având convingerea 
că toți îşi îndeplinesc în mod corect pentru credincioşi acele îndatoriri pe care 
Biserica, din mandatul lui Cristos, vrea să le îndeplinească prin celebrarea li- 
turgiei sacre. Fiecare să-şi amintească întotdeauna că este slujitor al liturgiei 
sacre [slujitor, nu proprietar al liturgiei, n.n.] (nr. 186). 

